  Виталий Пронин Кылем шутэтскон нуналъёсы Россиысь вань мылкыд карисьёс куасэн бызьылонъя ӵошатсконэ пыриськизы. Удмуртиын улӥсьёс но палэнэ ӧз кыле. Субботае вожвылъяськизы ёросъёсын улӥсьёс, нош арнянуналэ тужгес кужмоосыз спортсменъёс люкаськизы Г. Кулаковалэн спорткомплексаз.Ижысь ваньмаз вить ёросын ӵошатскон ортчытыны рос-прос дасяськемын вал. Куас сюресъёс паськыт лёгемын. Валамон, та ужрадэ тросгес пыриськизы нылпиос. Стартэ потонын донгаськон учыръёс медаз луэ шуыса, котькуд школа нимаз висъям дырлы стадионэ люкаськиз. Куас сюрес вылын вормисьёсты ӧз шараялэ, нош ӵошатсконэ пыриськемъёслы кузьым - изьы - сётӥзы. Сое покчи спортсменъёс финише вуэмзы бере гинэ басьтӥзы.Удмуртиысь тросаз ёросъёсын ортчытӥзы асьсэлэсь пичи олимпиадазэс - гурт шудонъёссэс. Дэри ёросысь спортэз гажасьёс Ожмос гуртэ люкаськылӥзы, шарканъёс - Балтаче.- Шаркан ёросысь куасчиос Россиысь кужмоосыз луо, - шуэ Шаркан ёрос администрациысь физкультурая но спортъя ёзэн кивалтӥсь Сергей Чернов. - Шаермылэн палэназ ортчоно ӵошатсконъёсы потон азямы ӵем дыръя пӧртэм организациостӥ кураськоно луылӥмы, туэысен ёрос центрысь олимпиецъёсты дасянъя спортшколае ветлӥсьёсмы капчиен шокчыны быгатозы, субботае милемлы микроавтобус кузьмазы. Ёросын ортчись шудонъёсы 16 муниципал кылдытэт пыриськиз, вань кивалтӥсьёс куас вылэ султӥзы. Котькинлэсь сэзь бызьылӥзы карсашуръёс. Арнянуналэ ӵошатскон ортчиз Шарканын. Кивалтӥсьёс понна нимысьтыз забег ортчытӥмы, собере сюрес вылэ потӥзы мылкыд карисьёс.Чакламъя «Россиысь куас сюресъёс» ужрадэ Удмуртиысь 15 сюрс адями пыриськыны кулэ вал, нош куасэн бызьылыны мылкыд карисьёс солэсь но тросгес люкаськизы. Шаерысьтымы Мугорез кыдатон культурая, спортъя но туризмъя министерствоын куинетӥ нуналаз ик пусъён ужрадэз дугдытӥзы, туж трос калык люкаське шуыса. Кӧня ке гадьпусъёс но изьыос кельтэмын вал Г. Кулаковалэн спорткомплексаз бызьылыны лыктэмъёслы. Татчы люкаськемъёсты, спортсменъёсты ӟечкылаз Удмуртилэн Президентэз Александр Волков:- Туэ ар котырес лыдпусъёсын тырмемын: «Россиысь куас сюресъёс» 30-тӥзэ ортчо, шаерысьтымы тужгес дано спортсменлы Галина Кулаковалы 70 арес тырмоз, солэн Япониысь Саппоро городын ортчем Олимпиадаын нырысетӥ зарни медаль басьтэмезлы 40 ар тырмиз. Данъяськымон, шаерысьтымы куасэн бызьылӥсьёс дуннеысь ӵошатсконъёсын али но кужмоосыз луо.Спортсменъёс вормонъёсынызы азьланяз но мед шумпоттозы шуыса, Г. Кулаковалэн спорткомплексэзлы та нуналэ автобус но «Буран» снегоход кузьмамын вал. Люкаськемъёслы вольыт сюрес сӥзиз шаерысьтымы дано спортсменка Галина Кулакова, нош ӵошатсконлэсь тылзэ ӝуатыны оскизы тол Олимпиадаосысь мукет кизилиослы Тамара Тихоновалы но Владимир Никитинлы.Куас сюрес вылэ нырысь ик потӥзы кивалтӥсьёс, дано спортсменъёс. Отӥяз ини зэмос вожвылъяськон пуромиз куасэн бызьылыны лыктэмъёс пӧлын. Та нуналэ соос 800 пала люкаськизы. Нырысь ик стартэ потӥзы 18 аресозь егитъёс. 5 иськем сюресэз котькинлэсь шаплы ортчизы Воткаысь Кирилл Булдаков но Ижысь Алёна Иванова. Кыкназы но шаермылэн сборнояз пыро.Кужмо нюръяськон пуромиз воргоронъёс но нылкышноос куспын. 10 иськемез огшокчемен ортчизы кадь, спортсменъёс бере лымы гинэ пурӟыса кылиз. Воргоронъёс пӧлын шаплыгес вал Ижысь куасэн бызьылӥсьёс. Нырысетӥ интые потӥз Роман Тарасов. Кыкетӥ инты понна пӧсь нюръяськон пуромиз. Финиш гожез куинь мурт огвакытэ выжиз. Озьы ке но кыкетӥ интые потыны удалтӥз Уваысь Сергей Тарасовлы, куинетӥ луиз Ижысь Равиль Валиахметов. Нылкышноос пӧлын нырысь куинь интыосты люкизы Киясаысь Оксана Шамшурина, Уваысь Ольга Веретенникова но Можгаысь Лилия Васильева.Та ужрадэ туэ 15 сюрс 580 мурт пыриськиз. Ижевск, Сарапул но Можга городъёсын сяна, 20 ёросын улӥсьёс куас сюрес вылэ потазы. Ёросъёсы быдэн 250-300 изьыос но номеръёс люкылэмын вал. Но кызьы шуэ Шарканысь Сергей Чернов, шарканъёс изьы понна уг бызьыло.Валентина Емельянова. Теги: АлександрВолков Иж Шаркан  